《送元举宫苑秀州钤辖》
宋代·刘弇

插犀头角何峥嵘，紫棠色照长弓骍。不学蠹鱼只浪死，聊因跃弓酬生平。

奏书明光觅自试，臣有胆武前无勍。俞音一朝九天下，莹膏瘦铁虬铿鸣。

坐上少年勿遽起，请听此日吴趋行。吴中风物妙绝杀，槜李髹碧辉连甍。

紫崖阴洞泄神秘，霓旌羽帔嬉仙灵。鲈肥閟滑匕箸好，鸥眠凫浴波澜明。

突烟昼恬夜柝死，元戎退案休千兵。诗成青天送白眼，由拳洒作千鸦惊。

金船烂漫贮春色，叶底数花馀几英。吴酸挨肠去宿滞，楚舞挑客留瘦情。

功名成就付偶尔，要是行乐宽吾龄。迢迢汴水滴油驶，暖烟画鹢酣双旌。

回头应笑东方生，胡为索米长安城。

作者简介：刘弇（1048-1102）字伟明，号云龙，安福（今属江西）人。元丰进士。知嘉州峨眉县，改太学博士。元符中，进南郊大礼赋，除秘书省正字。徽宗时，改著作佐郎、实录检讨官。崇宁元年卒，年五十五。《宋史》有传。著有《龙云集》三十二卷，词有《彊村丛书》本《云龙先生乐府》一卷。